Aage Frandsen (SF), 1999-12-07:
Åben uddannelse er en mulighed, når det drejer sig om efteruddannelse, og når det drejer sig om videreuddannelse.
Man skal være opmærksom på, når man lægger forskellige uddannelser ind under åben uddannelse, at så kan den deltagerbetaling, som der er tale om, være så høj, at det er en illusion for mange at deltage i den form for uddannelse.
Derfor er det vigtigt hele tiden at være opmærksom på, i hvilket omfang åben uddannelse er åben for de mennesker, som vi appellerer til, eller om deltagerbetalingen eventuelt er så høj, at vi afskrækker nogle fra det.
Det lovforslag, som ligger her, er jo et resultat af de drøftelser, som vi har haft inden for den sidste måneds tid omkring voksenuddannelse, hvor der er én del, som vi har behandlet tidligere omkring arbejdsmarkedsuddannelser, specielt vedrørende AMU, og så det her vedrørende åben uddannelse.
Det, som vi ser som positive træk i det her lovforslag, er, at der gives bedre muligheder for at lave videregående uddannelsesforløb med henblik på diplom og master, og at der på den måde kommer en bedre og klarere struktur over det.
Det, som vi i forhandlingsforløbet var optaget af, var, i hvilket omfang efteruddannelse, som ikke lå inden for videreuddannelsesforløb, også var noget, som stadig væk var en mulighed.
Det er klart, at man sagtens kan have den opfattelse, at arbejdsgiverne og i det her tilfælde, i mange tilfælde, offentlige arbejdsgivere, i højere grad skulle bidrage til at finansiere medarbejdernes uddannelse.
Det synspunkt deler vi.
Men det er så vigtigt at understrege, at der er forskellige typer af efteruddannelse.
Og når det så drejer sig om efteruddannelse med et mere generelt sigte, som er fagspecifikt, og som ikke kun retter sig netop til den virksomhed, ja, så er det efter vores opfattelse vigtigt, at der dér er tale om taxametertilskud, som gør, at uddannelsen ikke er særlig dyr, og at der er mulighed for godtgørelse.
Det var det, som vi arbejdede ud fra i forbindelse med forhandlingerne, og det var det, vi nåede frem til.
Der er stadig væk også i forhold til lovforslaget behov for at se nærmere på, hvad det er for fagspecifikke kurser, der kan være omfattet af den del, som så er omfattet af taxametertilskud og en godtgørelsesmulighed.
Derimod skal det ikke være usagt, at når det drejer sig om kurser, som virkelig retter sig alene til den pågældende arbejdsplads, den pågældende virksomhed, det være sig en offentlig arbejdsplads, eller det være sig en privat arbejdsplads, så må det være klart, at det er noget, som den pågældende arbejdsplads skal finansiere, og det er derfor, vi også støtter tanken om, at der er noget, f.eks. pc-kørekort, der hører hjemme under indtægtsdækket virksomhed.
Men det, som vi har været optaget af og stadig væk vil være optaget af, er en række efteruddannelser, som er generelle i deres sigte, som er fagspecifikke, og som retter sig mod en gruppe af mennesker, som skal ajourføre deres kompetence og sikre, at de fortsat er på højde med udviklingen. Og hvad enten det er på den arbejdsplads, de er på, eller de vil søge hen på en anden arbejdsplads, er det vigtigt, at det offentlige også her har en forpligtelse, også når det drejer sig om finansiering.
Og det er derfor, at vi har været optaget af det med, at også dele af det, der hører under de korte kurser, kan være under åben uddannelse og dermed med mulighed for godtgørelse.
Ud fra de betragtninger er vi meget godt tilfredse med det lovforslag, der ligger her.
Der er nogle ting,